Quæ a fidelibus Ecclesiæ Christi donantur, litteris tradi necesse constat, ne quod devotio Deo parat, avariciæ cupido subtrahat. Pateat itaque quod Robertus de villa, quæ Furt vocatur, ad Monachatum veniens, dedit sancto Petro Besuensi pratum, quod in eadem villa possederat, eo pacto, ut X solidis, quibus in vadimonio erat, redimeretur. Dedit quoque quartam partem Molendini, mediamque pasturam ejusdem villæ, et duos mansos cum appendiciis suis juxta fontem villæ Lentilliaci. Hoc donum uxor ejus laudavit cum filio suo Hugone, et filia Boillot vocata, testibus Matthæo Monacho Lentilliaci, Ricardo, Roberto. De Laïcis, Bernone, Humberto Divite, Rodulfo, Guillelmo famulo. Accidit autem ut Hugo de Furt, prædicti Roberti filius, hanc elemosynam, quam laudaverat calumpniaretur; pro qua re cum a Monacho qui Lentilliaci præerat, argueretur, tandem ratione constrictus super altare sancti Petri hoc idem donum per impositionem libri optulit, nec umquam deinceps calumpniari vel adimi spopondit. Signum Mathæi Lentilliaci. Signum Ricardi, Poncii, Bartholomæi, Girardi. De Laïcis, Sig. Humberti Divitis, Bernonis, Petri Pauliaci, Johannis Cocci.